

**НАРОДНА СКУПШТИНА РЕПУБЛИКЕ СРПСКЕ**

**NARODNA SKUPŠTINA REPUBLIKE SRPSKE**

…….…...............................................................................................................................................

**ЗАКОНОДАВНО-ПРАВНО ОДЈЕЉЕЊЕ**

**ОДСЈЕК ЗА РАД СА ПОСЛАНИЦИМА**

**Број: 02/4.02-493/19**

**Датум: 14. март 2019. године**

**СТУДЕНТСКО ОРГАНИЗОВАЊЕ**

**У РЕПУБЛИЦИ СРПСКОЈ**

**ИСТРАЖИВАЊЕ ПРИПРЕМИЛА:**

**Невена Ракић**

**Истраживање не одражава званичан став Народне скупштине Републике Српске**

**САДРЖАЈ**

[УВОД 3](#_Toc526516093)

[РЕПУБЛИКА СРПСКА 4](#_Toc526516094)

[ЗАКЉУЧАК 6](#_Toc526516095)

[ИЗВОРИ ПОДАТАКА 7](#_Toc526516096)

# УВОД

Студентске дјелатности обухватају остваривање и заштиту права и интереса студената, побољшање извођења наставе и унапређивање животног стандарда студената. Такође, важна питања којима се студенти баве јесу и активно учешће студената у процесу доношења одлука, информисање студената, као и остваривање сарадње са младима у другим земљама и размјена искустава.

Aктивизам студената постоји у готово свим модерним земљама. Један од главних разлога студентске партиципације у друштву јесте побољшање положаја студената.

Студентска партиципација је процес укључивања студената у доношење одлука на различитим нивоима: институционалном, националном и европском. Студенти све више схватају важност друштвеног тренутка у којем живе и укључују се у процесе одлучивања.

Историја је забиљежила примјере улоге студената у друштву и свим сферама друштва, указујући на актуелна питања. Тако се студентски активизам огледа и у одржавању студентских протеста и оснивању и раду у студентским организацијама.

Демонстрације су имале своје непосредне поводе и друштвене узроке који су их изазвали. Велики талас студенстких демонстрација започео је 1968. године у неколико градова Сједињених Америчких Држава, као и у европским градовима као што су Париз, Милано, Торино, Барселона и Мадрид.

Студентске демонстрације 1968. године су представљале највидљивији догађај у протестном циклусу који је почео средином шездесетих и трајао све до средине седамдесетих година.

Најпознатије студентске демонстарације на нашим просторима почеле су у Београду и брзо се прошириле цијелом тадашњом СР Југославијом. Студенти су тражили праведније друштво, слободу медија и демократичније институције. Студентске демонстрације десиле су се и у Загребу гдје су студентски циљеви били готово исти као и у Београду.

Демонстрације су завршене тиме што је Јосип Броз Тито признао да је било неправилности у систему и да нико није незамјењив. Након тога су студенти схватили да неће баш све остати како је било и да су њихове демонстрације уродиле плодом. Студенти су показали да су утицајни друштвено-политички актери.

До краја XX вијека било је још неколико мањих активистичких акција од стране студената инспирисаних друштвеном и политичком неправдом. Након тога студентска популација је утихнула.

Циљ истраживања јесте да се прикажу принципи студентског организовања у Републици Српској и важност студентског организовања.

# РЕПУБЛИКА СРПСКА

Оснивање и облик студентских организација, положај, надлежности и организација, начин финансирања, трајање мандата и начини избора и разрјешења органа управљања, као и међусобни односи између различитих облика студенстког организовања регулисани су Законом[[1]](#footnote-1).

Принципи пружања високог образовања у Републици Српској (у даљњем тексту: Република) су у складу са европским стандардима, и то: начела недискриминације, права на образовање, аутономије универзитета, мобилности студената и другог академског особља, оснивања и функционисања институција власти одговорних за спровођење закона и другим стандардима[[2]](#footnote-2).

Чланство у студентским организацијама је добровољно, а право на чланство имају студенти високошколских установа у Републици који су уписани у Регистар високошколских установа[[3]](#footnote-3). Министарство просвјете и културе Републике Српске води Регистар високошколских установа и врши конторлу над радом свих установа.

Студентска представничка тијела су Студентски парламент високошколске установе и Унија студената Републике Српске.

Студентски парламент је представничко тијело студената на високошколској установи, а Унија је асоцијација студентских парламената свих високошколских установа у Републици Српској.

Студентска организација треба да испуњава услов заступљености студената свих година студија и свих студијских програма и да својим оснивачким актом и статутом гарантује да ће вршити активности у интересу свих студената организационе јединице вискошколске установе.

Поред наведних услова студентска организација треба да има усклађен годишњи план активности с општим актима организационе јединице, да остварује резултате у програмским активностима и да остварује вишегодишњи континуитет постојања и рада.

Студентски парламент чине представници свих студената високошколске установе изабрани на непосредним изборима. Број представника студената у студентском парламенту високе школе мора бити најмање 3% од укупног броја студената на високој школи.

Избори за студентски парламент високошколске установе одржавају се по правилу у новембру сваке академске године.

Задаци студентског парламента су да бира представнике студената у сенат високошколске установе, да бира представнике у управни одбор високошколске установе и остварује и штити права и интересе студената.

Студентски парламент ради на сједницама које сазива предсједник, а сједиште има у високошколској установи.

Надлежности Уније студената су да представља и заступа студенте пред органима Републике, усклађује рад студентских представничких тијела, прати и унапређује интересе студената, учествује у изради прописа у области високог образовања и студентског стандарда и прати њихово спровођење.

Органи Уније су Скупштина, Управни одбор и предсједник. Скупштина је највиши орган и она доноси Статут, Пословник о раду и друге акте.

Студентска представничка тијела се финансирају из средстава високошколских установа, поклона, донација и других извора, а могу и да се суфинансирају из буџета Републике.

Министарство просвјете и културе у Влади Републике расписује јавни конкурс за суфинансирање програма и пројеката студентских организација.

Високошколске установе обезбјеђују простор за рад студентима, суфинансирају њихове активности и пружају административно-техничку помоћ.

Начин на који студенти остварују материјалне и друге услове за стицање високог образовања прописан је Законом[[4]](#footnote-4).

Сви студенти имају право на смјештај, исхрану, студентску стипендију, културне, умјетничке и спортске активности. Кроз рад студентских представничких тијела раде на остваривању својих права. Услови за побољшање студентског стандарда и самог образовања садржани су у Стратегији коју је предложило Министарство просвјете и културе Републике Српске, 2016. године.

Поред побројаних права за која се боре, студенти се залажу и за побољшање квалитета образовања и самог студирања.

Преко студентских организација, студенти се труде да утичу и на саму организацију високошколских установа, програм рада и начин извођења наставе.

# ЗАКЉУЧАК

Принципи образовања на универзитетима су регулисани законом, у складу са Болоњском декларацијом[[5]](#footnote-5) и европским стандардима. Болоњском декларацијом предвиђено је провођење четири кључна принципа а то су: увођење европског система преноса бодова – ЕЦТС, увођење нове структуре студија који чине три циклуса, промовисање мобилности студената и наставника, те усвајање система упоредивих диплома.

Болоњску декларацију потписало је четрдесет девет земаља свијета, међу којима су и Република Србија, Босна и Херцеговина, Република Хрватска и Црна Гора.

Веома је важно створити претпоставке за одржив развој квалитетног високог образовања које је усклађено с потребама друштвеног, економског и културног развоја Републике Српске.

Према Регистру високошколских установа који води Министарство просвјете и културе уписано је девет универзитета у Републици Српској, од тога два јавна и седам приватних.

Такође је веома важно повећати ефикасност и квалитет студирања на високошколским установама, за које се требају залагати институције Републике Српске, управе вискошколских установа и студенти.

Свака промјена на боље треба да крене од младих људи, студената који су већ довољно зрели да знају шта је исправно и добро за њих, али и довољно млади и са енергијом да могу истрајати у својим циљевима.

Исто тако, потребно је повећати издвајања за просвјету и културу јер су образовање и наука покретачка снага развоја сваког друштва. Квалитетно образовање је и предуслов за развој привреде и друштва у цјелини.

По свему судећи, студентска партиципација је веома важан фактор у систему образовања и сами студенти морају радити на побољшавању организације студентских парламента и унија.

Студенти су ти који требају да теже да се њихови проблеми рјешавају и да створе боље услове за студирање будућим генерацијама.

Високо образовање има кључну улогу и значај за изградњу и функционисање, не само образовног система него и друштва уопште јер се школовање кадрова који преузимају лидерску улогу у свим сегментима друштва врши управо на овом ниову образовања.

# ИЗВОРИ ПОДАТАКА

1. Закон о студентском организовању („Службени гласник Републике Српске'', број 58/16)

2. Закон о студенстком и ученичком стандарду („Службени гласник Републике Српске“, број 18/10)

3. Одлука о стратегији развоја образовања Републике Српске за период 2016-2021. године („Службени гласник Републике Српске“, број 32/16)

4. Болоњска декларација је заједничка декларација европских министара образовања која се односи на реформу система високог образовања у Европи. Потписана је 19. јуна 1999. године у Болоњи.

5*. http://www.heaars.com/index.php/sr/r-gis-r* приступљено 4.10.2018. године

1. Закон о студентском организовању („Службени гласник Републике Српске'', број 58/16). [↑](#footnote-ref-1)
2. Одлука о стратегији развоја образовања Републике Српске за период 2016-2021. године („Службени гласник Републике Српске“, број 32/16). [↑](#footnote-ref-2)
3. [*http://www.heaars.com/index.php/sr/r-gis-r*](http://www.heaars.com/index.php/sr/r-gis-r) приступљено 4. 10. 2018. године. [↑](#footnote-ref-3)
4. Закон о студенстком и ученичком стандарду („Службени гласник Републике Српске“, број 18/10). [↑](#footnote-ref-4)
5. Болоњска декларација је заједничка декларација европских министара образовања која се односи на реформу система високог образовања у Европи. Потписана је 19. јуна 1999. године у Болоњи. [↑](#footnote-ref-5)